CELEX: 32022D0009
Language: el
Date: 2021-12-02 00:00:00
Title: Απόφαση (ΕΕ) 2022/9 του Συμβουλίου της 2ας Δεκεμβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την τροποποίηση του παραρτήματος του πρωτοκόλλου για την πρόληψη και την εξάλειψη της ρύπανσης της Μεσογείου Θαλάσσης από απορρίψεις από πλοία και αεροσκάφη ή από αποτέφρωση στη θάλασσα (πρωτόκολλο για τις απορρίψεις)

7.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 4/4
               
            
         ΑΠΟΦΑΣΗ (ΕΕ) 2022/9 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την τροποποίηση του παραρτήματος του πρωτοκόλλου για την πρόληψη και την εξάλειψη της ρύπανσης της Μεσογείου Θαλάσσης από απορρίψεις από πλοία και αεροσκάφη ή από αποτέφρωση στη θάλασσα (πρωτόκολλο για τις απορρίψεις)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το πρωτόκολλο της σύμβασης για την προστασία του θαλάσσιου περιβάλλοντος και των παρακτίων περιοχών της Μεσογείου («σύμβαση της Βαρκελώνης») για την πρόληψη και την εξάλειψη της ρύπανσης της Μεσογείου Θαλάσσης από απορρίψεις από πλοία και αεροσκάφη ή από αποτέφρωση στη θάλασσα («πρωτόκολλο για τις απορρίψεις») συνήφθη από την Ένωση με την απόφαση 77/585/ΕΟΚ του Συμβουλίου (1) και άρχισε να ισχύει στις 15 Απριλίου 1978.
                  
               
                     (2)
                  
                  
                     Δυνάμει του άρθρου 18 παράγραφος 2 στοιχείο γ) της σύμβασης της Βαρκελώνης, η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων εγκρίνει τροποποιήσεις των πρωτοκόλλων της σύμβασης.
                  
               
                     (3)
                  
                  
                     Κατά την 22η σύνοδό τους από τις 7 έως τις 10 Δεκεμβρίου 2021, τα συμβαλλόμενα μέρη της σύμβασης της Βαρκελώνης και των πρωτοκόλλων της αναμένεται να εκδώσουν απόφαση («απόφαση των συμβαλλόμενων μερών») για την τροποποίηση του παραρτήματος του πρωτοκόλλου για τις απορρίψεις σχετικά με τους παράγοντες οι οποίοι πρέπει να εξετάζονται κατά τον καθορισμό των κριτηρίων που διέπουν την έκδοση αδειών για τις απορρίψεις υλικών στη θάλασσα, λαμβανομένου υπόψη του άρθρου 6 του πρωτοκόλλου για τις απορρίψεις.
                  
               
                     (4)
                  
                  
                     Η απόφαση των συμβαλλόμενων μερών αφορά την προστασία του περιβάλλοντος, η οποία αποτελεί συντρέχουσα αρμοδιότητα της Ένωσης και των κρατών μελών της σύμφωνα με το άρθρο 4 παράγραφος 2 στοιχείο ε) της Συνθήκης. Η απόφαση των συμβαλλόμενων μερών δεν εμπίπτει σε τομέα που καλύπτεται σε μεγάλο βαθμό από τους κανόνες της Ένωσης όσον αφορά την εν λόγω προστασία. Η Ένωση δεν προτίθεται να κάνει χρήση της δυνατότητας άσκησης της εξωτερικής της αρμοδιότητας σε τομείς που καλύπτονται από την απόφαση των συμβαλλόμενων μερών στους οποίους η αρμοδιότητά της δεν έχει ακόμη ασκηθεί εσωτερικά.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, καθώς η απόφαση των συμβαλλόμενων μερών αφορά την έγκριση τροποποιήσεων του παραρτήματος του πρωτοκόλλου για τις απορρίψεις, οι οποίες θα είναι δεσμευτικές για την Ένωση.
                  
               
                     (6)
                  
                  
                     Δεδομένου ότι οι προβλεπόμενες τροποποιήσεις του παραρτήματος του πρωτοκόλλου για τις απορρίψεις θα επικαιροποιήσουν τις απαιτήσεις σχετικά με την προστασία της Μεσογείου Θαλάσσης, θα επηρεάσουν τις διεθνείς δεσμεύσεις και φιλοδοξίες της Ένωσης και θα βελτιώσουν την προστασία του περιβάλλοντος, η Ένωση θα πρέπει να στηρίξει την έκδοση της απόφασης των συμβαλλόμενων μερών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της είναι η στήριξη της έκδοσης απόφασης για την τροποποίηση του παραρτήματος του πρωτοκόλλου για την πρόληψη και την εξάλειψη της ρύπανσης της Μεσογείου Θαλάσσης από απορρίψεις από πλοία και αεροσκάφη ή από αποτέφρωση στη θάλασσα.
         
         
            Άρθρο 2
            Υπό το πρίσμα των εξελίξεων κατά την 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, η βελτίωση της θέσης που αναφέρεται στο άρθρο 1 μπορεί να συμφωνηθεί από τους αντιπροσώπους της Ένωσης, σε διαβούλευση με τα κράτη μέλη, κατά τις επιτόπιες συνεδριάσεις συντονισμού χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση 77/585/ΕΟΚ του Συμβουλίου, της 25ης Ιουλίου 1977, σχετικά με τη σύναψη της συμβάσεως περί προστασίας της Μεσογείου Θαλάσσης εκ της ρυπάνσεως, ως και του πρωτοκόλλου αυτής περί προλήψεως ρυπάνσεως της Μεσογείου Θαλάσσης εκ της απορρίψεως ουσιών εκ των πλοίων και αεροσκαφών (ΕΕ L 240 της 19.9.1977, σ. 1).